**C. PLINII CAECILII SECVNDI EPISTVLARVM LIBRI**

**I, 1**

C. Septicio Claro, praetorio praefecto, fautori suo, eius consilio se usum epistulas maiore cum cura scriptas ad edendas collegisse nuntiat.

GĀIUS PLĪNIUS SEPTĪCIŌ CLĀRŌ SUŌ SALŪTEM DĪCIT.

|  |  |  |
| --- | --- | --- |
| 12 |  |  Frequenter hortātus es, ut epistulās, sī quās paulō cūrātius scrīpsissem, colligerem pūblicāremque. Collēgī, nōn servātō temporis ōrdine (neque enim historiam compōnēbam), sed ut quaeque in manūs vēnerat. Superest, ut nec tē cōnsiliī nec mē paeniteat obsequiī. Ita enim fīet, ut eās, quae adhūc neglēctae iacent, requīram, et, sī quās addiderō, nōn supprimam. Valē. |

**III, 16**

L. Licinio Nepoti, amico doctissimo ac disertissimo, acta verbaque eiusdem hominis clariora alia, alia maiora esse Arriae, A. Caecinae Paeti uxoris, factis probat et exemplo. Lege plura de Arria et Paeto apud Martialis epigramma I, 13.

GĀIUS PLĪNIUS NEPŌTĪ SUŌ SALŪTEM DĪCIT.

|  |  |  |
| --- | --- | --- |
| 12345678910111213 |  |  Annotāsse videor facta dictaque virōrum fēminārumque alia clāriōra esse, alia māiōra. Cōnfirmāta est opīniō mea hesternō Fanniae sermōne. Neptis haec Arriae illīus, quae marītō et sōlācium mortis et exemplum fuit. Multa referēbat aviae suae nōn minōra hōc, sed obscūriōra ; quae tibi exīstimō tam mīrābilia legentī fore, quam mihi audientī fuērunt. Aegrōtābat Caecīna Paetus, marītus eius, aegrōtābat et fīlius, uterque mortiferē, ut vidēbātur. Fīlius dēcessit, eximiā pulchritūdine, parī verecundiā, et parentibus nōn minus ob alia cārus quam quod fīlius erat. Huīc illa ita fūnus parāvit, ita dūxit exsequiās, ut īgnōrāret marītus : quīn immō, quotiēns cubiculum eius intrāret, vīvere fīlium atque etiam commodiōrem esse simulābat, ac persaepe interrogantī, quid ageret puer, respondēbat : ‘Bene quiēvit, libenter cibum sūmpsit.’ Deinde, cum diū cohibitae lacrimae vincerent prōrumperentque, ēgrediēbātur ; tunc sē dolorī dabat ; satiāta, siccīs oculīs, compositō vultū, redībat, tamquam orbitātem forīs relīquisset. Praeclārum quidem illud eiusdem, ferrum stringere, perfodere pectus, extrahere pūgiōnem, porrigere marītō, addere vōcem immortālem ac paene dīvīnam : ‘Paete, nōn dolet.’ Sed tamen ista facientī, ista dīcentī, glōria et aeternitās ante oculōs erant ; quō māius est sine praemiō aeternitātis, sine praemiō glōriae, abdere lacrimās, operīre lūctum, āmissōque fīliō, mātrem adhūc agere. Scrībōniānus arma in Illyricō contrā Claudium mōverat ; fuerat Paetus in partibus, et, occīsō Scrībōniānō, Romam trahēbātur. Erat ascensūrus nāvem ; Arria mīlitēs ōrābat, ut simul impōnerētur. ‘Nempe enim’, inquit, ‘datūrī estis cōnsulārī virō servulōs aliquōs, quōrum ē manū cibum capiat, ā quibus vestiātur, ā quibus calciētur ; omnia sōla praestābō.’ Nōn impetrāvit : condūxit piscātōriam nauculam, ingēnsque nāvigium minimō secūta est. Eadem apud Claudium uxōrī Scrībōniānī, cum illa profitērētur indicium : ‘Ego’, inquit, ‘tē audiam, cuius in gremiō Scrībōniānus occīsus est, et vīvis ?’ Ex quō manifestum est eī cōnsilium pulcherrimae mortis nōn subitum fuisse. Quīn etiam, cum Thrasea, gener eius, dēprecārētur, nē morī pergeret, interque alia dīxisset : ‘Vīs ergō fīliam tuam, sī mihi pereundum fuerit, morī mēcum ?’, respondit : ‘Sī tam diū tantāque concordiā vīxerit tēcum, quam ego cum Paetō, volō.’ Auxerat hōc respōnsō cūram suōrum ; attentius cūstōdiēbātur ; sēnsit, et : ‘Nihil agitis’, inquit. ‘Potestis enim efficere, ut male moriar, ut nōn moriar, nōn potestis.’ Dum haec dīcit, exsiluit cathedrā, adversōque parietī caput ingentī impetū impēgit, et corruit. Focilāta : ‘Dīxeram’, inquit, ‘vōbīs inventūram mē quamlibet dūram ad mortem viam, sī vōs facilem negāssētis.’ Videnturne haec tibi māiōra illō ‘Paete, nōn dolet’, ad quod per haec perventum est ? Cum interim illud quidem ingēns fāma, haec nūlla circumfert. Unde colligitur, quod initiō dīxī, alia esse clāriōra, alia māiōra. Valē. |

**III, 21**

Sex. Cornelio Prisco, senatori, Martialem poetam mortuum nuntians, ab eo laudatus eiusdem laudat ingenium.

GĀIUS PLĪNIUS CORNĒLIŌ PRĪSCŌ SUŌ SALŪTEM DĪCIT.

|  |  |  |
| --- | --- | --- |
| 1234567 |  |  Audiō Valerium Mārtiālem dēcessisse, et molestē ferō. Erat homō ingeniōsus, acūtus, ācer, et quī plūrimum in scrībendō et salis habēret et fellis, nec candōris minus. Prōsecūtus eram viāticō sēcēdentem ; dederam hoc amīcitiae, dederam etiam versiculīs, quōs dē mē composuit. Fuit mōris antīquī eōs, quī vel singulōrum laudēs vel urbium scrīpserant, aut honōribus aut pecūniā ōrnāre ; nostrīs vērō temporibus ut alia speciōsa et ēgregia, ita hoc in prīmīs exolēvit. Nam postquam dēsiimus facere laudanda, laudārī quoque ineptum putāmus. Quaeris, quī sint versiculī, quibus grātiam rettulī ? Remitterem tē ad ipsum volūmen, nisi quōsdam tenērem ; tū, sī placuerint hī, cēterōs in librō requīrēs. Alloquitur Mūsam, mandat, ut domum meam Esquiliīs quaerat, adeat reverenter :Sed, nē tempore nōn tuō disertampulsēs ēbria iānuam, vidētō ;tōtōs dat tetricae diēs Minervae,dum centum studet auribus virōrumhoc, quod saecula posterīque possintArpīnīs quoque comparāre chartīs.Sērās tūtior ībis ad lucernās ;haec hōra est tua, cum furit Lyaeus,cum rēgnat rosa, cum madent capillī.Tunc mē vel rigidī legant Catōnēs. Meritōne eum, quī haec dē mē scrīpsit, et tunc dīmīsī amīcissimē, et nunc ut amīcissimum dēfūnctum esse doleō ? Dedit enim mihi, quantum māximum potuit, datūrus amplius, sī potuisset. Tametsī, quid hominī potest darī māius quam glōria et laus et aeternitās ? At nōn erunt aeterna, quae scrīpsit ; nōn erunt fortasse, ille tamen scrīpsit, tamquam essent futūra. Valē. |

**VI, 16**

Rogatus P. Cornelio Tacito amico, historiam scripturo, copiose narrat exitum C. Plinii Maioris avunculi, qui, ignibus pumibusque ex Vesuvio monte erumpentibus, anno 79 mortem obiit.

GĀIUS PLĪNIUS TACITŌ SUŌ SALŪTEM DĪCIT.

|  |  |  |
| --- | --- | --- |
| 12345678910111213141516171819202122 |  |  Petis, ut tibi avunculī meī exitum scrībam, quō vērius trādere posterīs possīs. Grātiās agō ; nam videō mortī eius, sī celebrētur ā tē, immortālem glōriam esse prōpositam. Quamvīs enim pulcherrimārum clāde terrārum, ut populī, ut urbēs memorābilī cāsū, quasi semper vīctūrus, occiderit, quamvīs ipse plūrima opera et mānsūra condiderit, multum tamen perpetuitātī eius scrīptōrum tuōrum aeternitās addet. Equidem beātōs putō, quibus deōrum mūnere datum est aut facere scrībenda aut scrībere legenda, beātissimōs vērō quibus utrumque. Hōrum in numerō avunculus meus et suīs librīs et tuīs erit. Quō libentius suscipiō, dēposcō etiam, quod iniungis. Erat Mīsēnī, classemque imperiō praesēns regēbat. Nōnum Kalendās Septembrēs, hōrā ferē septimā, māter mea indicat eī apparēre nūbem inūsitātā et magnitūdine et speciē. Ūsus ille sōle, mox frīgidā, gūstāverat iacēns studēbatque ; poscit soleās, ascendit locum, ex quō māximē mīrāculum illud cōnspicī poterat. Nūbēs – incertum procul intuentibus ex quō monte (Vesuvium fuisse posteā cōgnitum est) oriēbātur –, cuius similitūdinem et fōrmam nōn alia magis arbor quam pīnus expresserit. Nam longissimō velut truncō ēlāta in altum quibusdam rāmīs diffundēbātur, crēdō, quia recentī spīritū ēvecta, dein, senēscente eō, dēstitūta aut etiam pondere suō victa, in lātitūdinem vānēscēbat, candida interdum, interdum sordida et maculōsa, prout terram cineremve sustulerat. Magnum propiusque nōscendum, ut ērudītissimō virō vīsum. Iubet liburnicam aptārī ; mihi, sī venīre ūnā vellem, facit cōpiam ; respondī studēre mē mālle, et forte ipse, quod scrīberem, dederat. Ēgrediēbātur domō ; accipit codicillōs Rēctīnae Tascī, imminentī perīculō exterritae (nam vīlla eius subiacēbat, nec ūlla nisi nāvibus fuga) : ut sē tantō discrīminī ēriperet, ōrābat. Vertit ille cōnsilium et, quod studiōsō animō incohāverat, obit māximō. Dēdūcit quadrirēmēs, ascendit ipse nōn Rēctīnae modo, sed multīs (erat enim frequēns amoenitās ōrae) lātūrus auxilium. Properat illūc, unde aliī fugiunt, rēctumque cursum, rēcta gubernācula in perīculum tenet, adeō solūtus metū, ut omnēs illīus malī mōtūs, omnēs figūrās, ut dēprenderat oculīs, dictāret ēnotāretque. Iam nāvibus cinis incidēbat, quō propius accēderent, calidior et dēnsior ; iam pūmicēs etiam nigrīque et ambustī et frāctī īgne lapidēs ; iam vadum subitum ruīnaque montis lītora obstantia. Cūnctātus paulum an retrō flecteret, mox gubernātōrī, ut ita faceret, monentī : ‘Fortēs,’ inquit, ‘fortūna iuvat : Pompōniānum pete.’ Stabiīs erat, dīrēmptus sinū mediō (nam sēnsim circumāctīs curvātīsque lītoribus mare īnfunditur). Ibi, quamquam nōndum perīculō appropinquante, cōnspicuō tamen et, cum crēsceret, proximō, sarcinās contulerat in nāvēs, certus fugae, sī contrārius ventus resēdisset. Quō tunc avunculus meus secundissimō invectus, complectitur trepidantem, cōnsōlātur, hortātur, utque timōrem eius suā sēcūritāte lēnīret, dēferrī in balineum iubet ; lōtus accubat, cēnat, aut hilaris aut (quod aequē magnum) similis hilarī. Interim ē Vesuviō monte plūribus locīs lātissimae flammae altaque incendia relūcēbant, quōrum fulgor et clāritās tenebrīs noctis excitābātur. Ille agrestium trepidātiōne īgnēs relictōs dēsertāsque vīllās per sōlitūdinem ardēre in remedium formīdinis dictitābat. Tum sē quiētī dedit, et quiēvit vērissimō quidem somnō ; nam meātus animae, quī illī propter amplitūdinem corporis gravior et sonantior erat, ab iīs, quī līminī obversābantur, audiēbātur. Sed ārea, ex quā diaeta adībātur, ita iam cinere mixtīsque pūmicibus opplēta surrēxerat, ut, sī longior in cubiculō mora, exitus negārētur. Excitātus prōcēdit, sēque Pompōniānō cēterīsque, quī pervigilāverant, reddit. In commūne cōnsultant, intrā tēcta subsistant, an in apertō vagentur. Nam crēbrīs vāstīsque tremōribus tēcta nūtābant, et, quasi ēmōta sēdibus suīs, nunc hūc nunc illūc abīre aut referrī vidēbantur. Sub diō rūrsus, quamquam levium exēsōrumque, pūmicum cāsus metuēbātur, quod tamen perīculōrum collātiō ēlēgit ; et apud illum quidem ratiō ratiōnem, apud aliōs timōrem timor vīcit. Cervīcālia capitibus imposita linteīs cōnstringunt ; id mūnimentum adversus incidentia fuit. Iam diēs alibī, illīc nox omnibus noctibus nigrior dēnsiorque ; quam tamen facēs multae variaque lūmina solvēbant. Placuit ēgredī in lītus, et ex proximō aspicere, ecquid iam mare admitteret ; quod adhūc vāstum et adversum permanēbat. Ibi super abiectum linteum recubāns, semel atque iterum frīgidam aquam poposcit hausitque. Deinde flammae flammārumque praenuntius, odor sulpuris aliōs in fugam vertunt, excitant illum. Innītēns servulīs duōbus assurrēxit, et statim concidit, ut ego colligō, crassiōre cālīgine spīritū obstrūctō, clausōque stomachō, quī illī nātūrā invalidus et angustus et frequenter aestuāns erat. Ubi diēs redditus (is ab eō, quem novissimē vīderat, tertius), corpus inventum integrum, illaesum opertumque, ut fuerat indūtus : habitus corporis quiēscentī quam dēfūnctō similior. Interim Mīsēnī ego et māter – sed nihil ad historiam, nec tū aliud quam dē exitū eius scīre voluistī. Fīnem ergō faciam. Ūnum adiciam : omnia mē, quibus interfueram, quaeque statim, cum māximē vēra memorantur, audieram, persecūtum. Tū potissima excerpēs ; aliud est enim epistulam, aliud historiam, aliud amīcō, aliud omnibus scrībere. Valē. |

**VII, 5**

Magno se Calpurniae uxoris absentis desiderio teneri significat; et descriptionis quidem talis est effectus, ut miseratio-nem commoveat sui.

GĀIUS PLĪNIUS CALPURNIAE SUAE SALŪTEM DĪCIT.

|  |  |  |  |
| --- | --- | --- | --- |
|  12 |  |  Incrēdibile est, quantō dēsīderiō tuī tenear. In causā amor prīmum, deinde, quod nōn cōnsuēvimus abesse. Inde est, quod magnam noctium partem in imāgine tuā vigil exigō ; inde, quod interdiū, quibus hōrīs tē vīsere solēbam, ad diaetam tuam ipsī mē, ut vērissimē dīcitur, pedēs dūcunt ; quod dēnique aeger et maestus ac similis exclūsō ā vacuō līmine recēdō. Ūnum tempus hīs tormentīs caret, quō in forō et amīcōrum lītibus conteror. Aestimā tū, quae vīta mea sit, cuī requiēs in labōre, in miseriā cūrīsque sōlācium. Valē.  |  |

**VIII, 24**

Maximum, praenomen cuius incertum, certe vero Traiani libertum et Plinii amicum, ad Graeciam ordinandam missum, admonet, ut antiquitatis cum reverentia humaniter civitates illas tractet liberas.

GĀIUS PLĪNIUS MĀXIMŌ SUŌ SALŪTEM DĪCIT.

|  |  |  |  |
| --- | --- | --- | --- |
| 12345678910 |  |  Amor in tē meus cōgit, nōn ut praecipiam (neque enim praeceptōre egēs), admoneam tamen, ut, quae scīs, teneās et observēs, aut nescīre melius. Cōgitā tē missum in prōvinciam Achāiam, illam vēram et meram Graeciam, in quā prīmum hūmānitās, litterae, etiam frūgēs inventae esse crēduntur ; missum ad ōrdinandum statum līberārum cīvitātum, id est ad hominēs māximē hominēs, ad līberōs māximē līberōs, quī iūs ā nātūrā datum virtūte, meritīs, amīcitiā, foedere dēnique et religiōne tenuērunt. Reverēre conditōrēs deōs et nōmina deōrum, reverēre glōriam veterem et hanc ipsam senectūtem, quae in homine venerābilis, in urbibus sacra. Sit apud tē honor antīquitātī, sit ingentibus factīs, sit fābulīs quoque. Nihil ex cuiusquam dīgnitāte, nihil ex lībertāte, nihil etiam ex iactātiōne dēcerpseris. Habē ante oculōs hanc esse terram, quae nōbīs mīserit iūra, quae lēgēs nōn victīs, sed petentibus dederit, Athēnās esse, quās adeās, Lacedaemonem esse, quam regās ; quibus reliquam umbram et residuum lībertātis nōmen ēripere dūrum, ferum, barbarum est. Vidēs ā medicīs, quamquam in adversā valētūdine nihil servī ac līberī differant, mollius tamen līberōs clēmentiusque tractārī. Recordāre, quid quaeque cīvitās fuerit, nōn ut dēspiciās, quod esse dēsierit ; absit superbia, asperitās. Nec timueris contemptum. An contemnitur, quī imperium, quī fascēs habet nisi humilis et sordidus, et quī sē prīmus ipse contemnit ? Male vim suam potestās aliōrum contumēliīs experītur, male terrōre venerātiō acquīritur, longēque valentior amor ad obtinendum, quod velīs, quam timor. Nam timor abit, sī recēdās, manet amor, ac sīcut ille in odium, hic in reverentiam vertitur. Tē vērō etiam atque etiam (repetam enim) meminisse oportet officiī tuī titulum ac tibi ipsum interpretārī, quāle quantumque sit ōrdināre statum līberārum cīvitātum. Nam quid ōrdinātiōne cīvīlius, quid lībertāte pretiōsius ? Porrō quam turpe, sī ōrdinātiō ēversiōne, lībertās servitūte mūtētur ! Accēdit, quod tibi certāmen est tēcum : onerat tē quaestūrae tuae fāma, quam ex Bīthȳniā optimam revexistī ; onerat testimōnium prīncipis ; onerat tribūnātus, praetūra, atque haec ipsa lēgātiō, quasi praemium data. Quō magis nītendum est, nē in longinquā prōvinciā quam suburbānā, nē inter servientēs quam līberōs, nē sorte quam iūdiciō missus, nē rudis et incōgnitus quam explōrātus probātusque, hūmānior, melior, perītior fuisse videāris, cum sit aliōquī, ut saepe audīstī, saepe lēgistī, multō dēfōrmius āmittere quam nōn assequī laudem. Haec velim crēdās, quod initiō dīxī, scrīpsisse mē admonentem, nōn praecipientem ; quamquam praecipientem quoque. Quippe nōn vereor, in amōre nē modum excesserim. Neque enim perīculum est, nē sit nimium, quod esse māximum dēbet. Valē. |  |

**IX, 36**

Cn. Pedanio Fusco Salinatori, senatori facundo, quaerenti, quam vitae rationem et studiorum in secessu seu villa tempo-ribus teneat aestivis, exponit.

GĀIUS PLĪNIUS FUSCŌ SUŌ SALŪTEM DĪCIT.

|  |  |  |
| --- | --- | --- |
| 123456 |  |  Quaeris, quemadmodum in Tūscīs diem aestāte dispōnam. Ēvigilō cum libuit, plērumque circā hōram prīmam, saepe ante, tardius rārō. Clausae fenestrae manent ; mīrē enim silentiō et tenebrīs ab iīs, quae āvocant, abductus et līber et mihi relictus, nōn oculōs animō, sed animum oculīs sequor, quī eadem, quae mēns, vident, quotiēns nōn vident alia. Cōgitō, sī quid in manibus, cōgitō ad verbum, scrībentī ēmendantīque similis, nunc pauciōra nunc plūra, ut vel difficile vel facile compōnī tenērīve potuērunt. Notārium vocō et, diē admissō, quae fōrmāveram, dictō ; abit, rūrsusque revocātur, rūrsusque dīmittitur. Ubi hōra quārta vel quīnta (neque enim certum dīmēnsumque tempus), ut diēs svāsit, in xystum mē vel cryptoporticum cōnferō, reliqua meditor et dictō. Vehiculum ascendō. Ibi quoque idem, quod ambulāns aut iacēns ; dūrat intentiō mūtātiōne ipsā refecta. Paulum redormiō, dein ambulō, mox ōrātiōnem Graecam Latīnamve clārē et intentē nōn tam vōcis causā quam stomachī legō ; pariter tamen et illa firmātur. Iterum ambulō, ungor, exerceor, lavor. Cēnantī mihi, sī cum uxōre vel paucīs, liber legitur ; post cēnam cōmoedia aut lyristēs ; mox cum meīs ambulō, quōrum in numerō sunt ērudītī. Ita variīs sermōnibus vespera extenditur, et, quamquam longissimus, diēs bene conditur. Nōn numquam ex hōc ōrdine aliqua mūtantur : nam, sī diū iacuī vel ambulāvī, post somnum dēmum lēctiōnemque nōn vehiculō, sed, quod brevius, quia velōcius, equō gestor. Interveniunt amīcī ex proximīs oppidīs, partemque diēī ad sē trahunt, interdumque lassō mihi opportūnā interpellātiōne subveniunt. Vēnor aliquandō, sed nōn sine pugillāribus, ut, quamvīs nihil cēperim, nōn nihil referam. Datur et colōnīs, ut vidētur ipsīs, nōn satis temporis, quōrum mihi agrestēs querēlae litterās nostrās et haec urbāna opera commendant. Valē. |

**X, 96**

De Christianorum rebus quaerendis accurate perscribit ad Traianum consulendum, dubitans num recte fecerit.

GĀIUS PLĪNIUS TRĀIĀNŌ IMPERĀTŌRĪ.

|  |  |  |
| --- | --- | --- |
| 12345678910 |  |  Sollemne est mihi, domine, omnia, dē quibus dubitō, ad tē referre. Quis enim potest melius vel cūnctātiōnem meam regere vel īgnōrantiam īnstruere ? Cōgnitiōnibus dē Chrīstiānīs interfuī numquam : ideō nesciō, quid et quātenus aut pūnīrī soleat aut quaerī. Nec mediocriter haesitāvī, sitne aliquod discrīmen aetātum, an quamlibet tenērī nihil ā rōbustiōribus differant ; dētur paenitentiae venia, an eī, quī omnīnō Chrīstiānus fuit, dēsisse nōn prōsit ; nōmen ipsum, sī flāgitiīs careat, an flāgitia cohaerentia nōminī pūniantur. Interim, in iīs, quī ad mē tamquam Chrīstiānī dēferēbantur, hunc sum secūtus modum. Interrogāvī ipsōs, an essent Chrīstiānī. Cōnfitentēs iterum ac tertiō interrogāvī, supplicium minātus ; persevērantēs dūcī iussī. Neque enim dubitābam, quālecumque esset, quod fatērentur, pertināciam certē et īnflexibilem obstinātiōnem dēbēre pūnīrī. Fuērunt aliī similis āmentiae, quōs, quia cīvēs Rōmānī erant, annotāvī in urbem remittendōs. Mox ipsō tractātū, ut fierī solet, diffundente sē crīmine, plūrēs speciēs incidērunt.Prōpositus est libellus sine auctōre, multōrum nōmina continēns. Quī negābant esse sē Chrīstiānōs aut fuisse, cum, praeeunte mē, deōs appellārent, et imāginī tuae, quam propter hoc iusseram cum simulācrīs nūminum afferrī, tūre ac vīnō supplicārent, praetereā male dīcerent Chrīstō, quōrum nihil cōgī posse dīcuntur, quī sunt rē vērā Chrīstiānī, dīmittendōs putāvī. Aliī, ab indice nōminātī, esse sē Chrīstiānōs dīxērunt, et mox negāvērunt ; fuisse quidem sed dēsisse, quīdam ante triennium, quīdam ante plūrēs annōs, nōn nēmō etiam ante vīgintī. Hī quoque omnēs et imāginem tuam deōrumque simulācra venerātī sunt, et Chrīstō male dīxērunt. Affirmābant autem hanc fuisse summam vel culpae suae vel errōris, quod essent solitī statō diē ante lūcem convenīre, carmenque Chrīstō quasi deō dīcere sēcum invicem, sēque sacrāmentō nōn in scelus aliquod obstringere, sed nē fūrta, nē latrōcinia, nē adulteria committerent, nē fidem fallerent, nē dēpositum appellātī abnegārent. Quibus perāctīs, mōrem sibi discēdendī fuisse rūrsusque coeundī ad capiendum cibum, prōmiscuum tamen et innoxium ; quod ipsum facere dēsisse post ēdictum meum, quō secundum mandāta tua hetaeriās esse vetueram. Quō magis necessārium crēdidī ex duābus ancillīs, quae ministrae dīcēbantur, quid esset vērī, et per tormenta quaerere. Nihil aliud invēnī quam superstitiōnem prāvam et immodicam. Ideō, dīlātā cōgnitiōne, ad cōnsulendum tē dēcucurrī. Vīsa est enim mihi rēs dīgna cōnsultātiōne, māximē propter perīclitantium numerum. Multī enim omnis aetātis, omnis ōrdinis, utrīusque sexūs etiam vocantur in perīculum, et vocābuntur. Neque cīvitātēs tantum, sed vīcōs etiam atque agrōs superstitiōnis istīus contāgiō pervagāta est ; quae vidētur sistī et corrigī posse. Certē satis cōnstat prope iam dēsōlāta templa coepisse celebrārī, et sacra sollemnia diū intermissa repetī, passimque vēnīre carnem victimārum, cuius adhūc rārissimus emptor inveniēbātur. Ex quō facile est opīnārī, quae turba hominum ēmendārī possit, sī sit paenitentiae locus. |